ธนาคารกรุงเทพ เจอพ่วงคดีไทยทีวี
ธนาคารกรุงเทพ ยอมรับอาจเป็นจำเลยร่วมกับไทยทีวี ย้ำยึดหลักกฎหมายยังให้เคลมแบงก์การันตีไม่ได้
25 เม.ย. 2559

ธนาคารกรุงเทพ ยอมรับอาจเป็นจำเลยร่วมกับไทยทีวี ย้ำยึดหลักกฎหมายยังให้เคลมแบงก์การันตีไม่ได้
แหล่งข่าวจากธนาคารกรุงเทพ เปิดเผยว่า ธนาคารยังไม่สามารถให้สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เคลมหนังสือค้ำประกัน (แบงก์การันตี) วงเงิน 1,600 ล้านบาท ของบริษัท ไทยทีวี ได้ เนื่องจากบริษัท ไทยทีวี ได้ทำหนังสือถึงธนาคารกรุงเทพขอให้ระงับการจ่ายเงินตามหนังสือค้ำประกันออกไปก่อน เนื่องจากบริษัทยังมีคดีความกับ กสทช.อยู่ ไทยทีวีระบุว่าขอให้รอจนกว่าศาลจะมีคำตัดสินจนถึงที่สุดกรณีที่บริษัทฟ้องร้อง กสทช. 
ทั้งนี้ ยืนยันว่าไม่ได้ประวิงเวลาการจ่ายเงิน แต่ธนาคารยึดหลักตามกฎหมายเรื่องการค้ำประกัน ซึ่งระบุให้ผู้กู้หรือผู้ขอให้ค้ำมีสิทธิโต้แย้งไม่ให้ผู้ค้ำประกันจ่ายเงินได้หากมีเหตุผล และในหนังสือแบงก์การันตีไม่ได้ระบุว่าต้องจ่ายทุกกรณี ดังนั้น หาก กสทช. และไทยทีวี ตกลงกันไม่ได้เรื่องการจ่ายเงิน ธนาคารคงหลีกเลี่ยงไม่ได้ที่จะถูกฟ้องร้องร่วมไปกับบริษัท ไทยทีวี ด้วย
“แม้ว่าเราจะตั้งสำรองหนี้ของบริษัท ไทยทีวี ไว้ทั้งหมดแล้ว แต่นั่นเป็นเรื่องทางบัญชีของเรา เป็นคนละเรื่องกับปัญหาที่เกิดขึ้น การจ่ายเงินตามแบงก์การันตียังต้องเป็นไปตามกระบวนการ ส่วนหลักประกันที่ไทยทีวีให้ไว้กับเรา ก็จะไปบังคับอะไรไม่ได้ เพราะยังไม่มีอะไรเกิดขึ้น” แหล่งข่าวระบุ
แหล่งข่าว กล่าวถึงการที่ กสทช. จะทบทวนแบงก์การันตีของการประมูลใบอนุญาตทีวีดิจิทัลและใบอนุญาตคลื่นความถี่ หลังจากมีปัญหาการเคลมแบงก์การันตีว่า การเคลมหรือจ่ายเงินนั้นมีข้อกฎหมายระบุไว้ชัดเจนอยู่แล้ว และธนาคารต้องดำเนินการไปตามขั้นตอนนั้น
สำหรับกรณีที่ กสทช. มีหนังสือเชิญให้ผู้บริหารธนาคารกรุงเทพเข้าไปชี้แจงกรณีการไม่ให้แบงก์การันตีแก่บริษัท แจส โมบาย บรอดแบนด์ จนทำให้แจสไม่สามารถจ่ายเงินค่าประมูลได้นั้น ธนาคารกรุงเทพจะเข้าพบ กสทช. ในวันอังคารที่ 26 เม.ย.นี้